
KRATKO OBRAZLOŽENJE
Direktivom o korporativnom izvješćivanju o održivosti (CSRD) zahtijeva se da velika poduzeća, mala i srednja poduzeća uvrštena na burzu te matična društva velikih grupa izvješćuju o određenim informacijama povezanima s održivosti.
To izvješćivanje mora biti u skladu sa standardima koje Komisija treba donijeti delegiranim aktima. Komisija je u srpnju 2023. donijela prvi opći skup takvih standarda. Drugi skup standarda za pojedine sektore trebala bi donijeti do lipnja 2024. 
U okviru svojeg programa za konkurentnost Komisija se obvezala na pojednostavnjenje zahtjeva za izvješćivanje za poduzeća. Komisija je stoga predložila da se donošenje drugog skupa standarda u okviru Direktive o korporativnom izvješćivanju o održivosti odgodi za dvije godine. To bi značilo da će standarde donijeti u lipnju 2026. umjesto u lipnju 2024., kako je trenutačno predviđeno.
Izvjestiteljica smatra da će se tom odgodom poduzećima omogućiti potreban manevarski prostor te će se istodobno osigurati pravilna i potpuna provedba novih zahtjeva u pogledu održivosti u okviru Direktive o korporativnom izvješćivanju o održivosti. Stoga se ne predlažu nikakve izmjene Komisijine odluke.
******
Odbor za ekonomsku i monetarnu politiku poziva Odbor za pravna pitanja da kao nadležni odbor predloži da Europski parlament usvoji stajalište u prvom čitanju preuzimajući Prijedlog Komisije.

